钦定古今图书集成/明伦汇编/官常典/第095卷 > 金源郡武襄王银术可
## 钦定古今图书集成/明伦汇编/官常典/第095卷 > 金源郡武襄王银术可

按《金史》本传：“银术可，宗室子。太祖嗣位，使蒲家奴如
辽取阿疏，事久不决，乃使习古迺、银木可继往。当是
时，辽主荒于政，上下解体。银术可等还，具以辽政事
人情告太祖，且言辽国之状。太祖决意伐辽，盖自银
术可等发之。太祖与耶律讹里朵战于达鲁古城，辽
兵二十馀万，银术可、娄室率众冲其中坚，凡九陷阵”，
辄战而出，大败辽军，银术可为谋克。遂与娄室戍边，
复与娄室、浑黜、婆卢火、石古乃等攻黄龙府，败辽兵
万馀于白马泺。太祖拒辽兵，银术可守达鲁古城。收
国二年，分鸭挞、阿懒所迁谋克二千户，以银术可为
谋克，屯宁江州。辽大册使习泥烈遣回，约以七月半
至而尽。九月，习泥烈未来，上使诸军过江屯驻。辽曳
剌麻荅十三人、兵士八人，纵火于浑河，以绝刍牧。银
术可获之，乃知辽边吏乙薛使之，太祖命释之。从都
统杲克中京。银术可与习古迺、蒲察胡巴鲁率兵三
千，击奚王霞末于京西七十里。霞末弃兵遁，辽主西
奔天德。银术可以兵绝其后，辽主遂见获。后从宗翰
伐宋，围太原。宗翰进兵至泽州。及宗翰还西京，太原
未下，皆命银术可留兵围之。招讨都监马五破宋兵
于文水。节度使耿守忠等败宋黄迪兵于西都谷，所
杀不可胜计。宋樊夔、施诜、高丰等军来救太原，分据
近部，银术可与习失、杯鲁完速大破之。索里乙室破
宋兵于太谷。宋兵据太谷、祁县，阿鹘懒、拔离速复取
之。种师中出井陉，据榆次，救太原。银术可使斡论击
之，破其军。活女斩师中于杀熊岭。进攻宋制置使姚
古军于隆川谷，大败之。撒里土败宋军于回马口，郭
企忠歼宋军于五台。及宗翰定太原，与宗望会兵于
汴。银术可等攻汴城，克之。师还，银术可降。岢岚。宁化
等军攻岚州，拔之，招降火山军，与希尹同赐铁券。宗
翰趋洛阳，赛里取汝州，银术可取邓州，杀其将李操
等。萨谋鲁入襄阳，拔离速入均州，马五取房州，擒转
运使刘吉、邓州通判王彬。拔离速破唐、蔡、陈三州，克
颍昌府，沙古质别克旧颍昌。宗翰会伐康王，银术可
守太原。天会十年，为燕京留守。天会十三年，致仕，加
保大军节度使、同中书门下平章事，迁中书令，封蜀
王。天眷三年，薨，年六十八。以正隆例，赠金源郡王，配
飨太宗庙庭。《大定》十五年，谥武襄，改配享太祖庙庭。
子彀英。